Solid norsk ishockey-seier over Latvia
Begge lag gikk målløse av isen etter første periode, men i andre periode fikk Norge endelig hull på byllen og Jonas Holøs scoret. - Det er vanskelig å få flyt i spillet når det er så mye undertall- og overtallsspill, forteller Jonas Holøs i et intervju på TV2. Han scoret Norges første mål og forteller at de har hatt problemer med å produsere mål hittil i turneringen, selv om de har hatt nok av muligheter. - Vi skyter mye både fem mot fem og i overtall, men vi har slitt med å få pucken i mål. Vi må bare skyte videre og prøve å gjøre det som er riktig. Vi må flytte pucken raskere slik at vi får åpnet spillet vårt, etter hvert kommer det til å løsne. I tredje periode scoret Morten Ask Norges andre mål, og det så ut til at vertene skulle vinne kampen med to mål. Men med få sekunder igjen tok Latvia ut keeperen og scoret med bare 16 sekunder igjen. Men ett mål holdt ikke til seier og Norge vant dermed sin andre kamp i turneringen. - Det var en solid kamp fra første dropp, laget viser mye tæl og innsats. Volden er trygg bakerst og gir dermed trygghet videre til de andre, jeg vil si at det var bunnsolid i dag, sier landslagstrener Roy Johansen i et intervju med TV2 etter kampen. I morgen venter "turneringsfinale" mot Danmark klokken 16. Danmark har også vunnet begge sine kamper, og det er duket for en jevn kamp. - Det er alltid morsomt å møte Danmark, det er et bra lag. Så det blir en spennende kamp i morgen. Vi gleder oss, sier Morten Ask, som noterte seg for Norges andre scoring.2203 tilskuere1. periode: Ingen. 2. periode: 1-0 (36.00) Jonas Holøs (Per-Åge Skrøder, Mathis Olimb). 3. periode: 2-0 (46.08) Morten Ask (Marius Holtet, Skrøder), 2-1 (39.44) Kristaps Sotnieks (Gints Meija, Andris Dzerins). Hoveddommer: Jacob Grumsen, Danmark/ Per Gustav Solem, Norge. Utvisninger: Norge 9 x 2 min. og 1 x 10 min, Latvia 6 x 2 min.
(Norge-Latvia 2-1) Norge vant sin andre kamp i firenasjonersturneringen på Lørenskog. Norge dominerte hele kampen og slo til slutt Lativa med ett mål.